ଦିଗପହଣ୍ଡି ସହର ଉପକଣ୍ଠରେ ହାତୀ\nଦିଗପହଣ୍ଡି,୨୧।୧୨(ଡି.ଏନ.ଏ.)-ଦିଗପହଣ୍ଡି ସହର ଉପକଣ୍ଠକୁ ଗୁରୁବାର ହାତୀପଲ ମାଡ଼ି ଆସିଛ\nଦିଗପହଣ୍ଡି ସହର ଉପକଣ୍ଠରେ ହାତୀ\t December 21st, 00:00 AM December 21st, 00:00 AM\nଦିଗପହଣ୍ଡି,୨୧।୧୨(ଡି.ଏନ.ଏ.)-ଦିଗପହଣ୍ଡି ସହର ଉପକଣ୍ଠକୁ ଗୁରୁବାର ହାତୀପଲ ମାଡ଼ି ଆସିଛନ୍ତି । ହାତୀପଲ ଚାଞ୍ଚଡ଼ାପଲ୍ଲୀ ଗ୍ରାମ ନିକଟ ତୁରୁଖାତି ରତନେଇ ପାହାଡ଼ରେ ଅଛନ୍ତି । ବୁଧବାର ବିଳମ୍ବିତ ରାତିରେ ଚାଞ୍ଚଡ଼ାପଲ୍ଲୀ ଗ୍ରାମର ବତ୍ସ ସ୍ବାଇଁ, ବାଞ୍ଛା ନାୟକ, ଲଡ଼ୁ ନାହାକ, ରାଜୁ ନାହାକ ଓ ଶୁକୁରୁ ନାହାକ ପ୍ରଭୃତି ଚାଷୀଙ୍କ ଲକ୍ଷାଧିକ ଟଙ୍କାର ଅମଳ ଧାନ ଖାଇ ଦେଇଛନ୍ତି। ସେହିପରି ଖଳାରେ ଅମଳ ପାଇଁ ରଖାଯାଇଥିବା ଧାନଗଦା ଧ୍ୱସ୍ତବିଧ୍ୱସ୍ତ କରି ଦେଇଛନ୍ତି । ଏହି ୭ ହାତୀଥିବା ପଲରେ ଦୁଇଟି ଛୁଆ ହାତୀ ଓ ଗୋଟିଏ ଦନ୍ତା ରହିଛନ୍ତି । ଦିଗପହଣ୍ଡି ସହର ସଂଲଗ୍ନ ନବରଙ୍ଗପୁର, ଶୁଣ୍ଢିପଲ୍ଲୀ, ମଳାଭଞ୍ଜା, ନିମପଲ୍ଳୀ, ଚାଞ୍ଚଡ଼ାପଲ୍ଲୀ, ମଥୁରା, ନନ୍ଦଗଁ।, ଭୁଷୁଣ୍ଡା, ଅମଳାଗୁଡ଼ା, ତାଳପଡ଼ା, ପୋଡ଼ାବାଡ଼ି ଓ ମହୁପଥର ପ୍ରଭୃତି ଗ୍ରାମଗୁଡିକରେ ହାତୀ ଆତଙ୍କ ଜାରି ରହିଛି। ସନ୍ଧ୍ୟା ହେଲେ ହାତୀପଲ ବନ ବିଭାଗ କେନ୍ଦ୍ରୀୟ ନର୍ସରୀ ନିକଟ ରତନେଇ ଚାଙ୍ଗୁଡ଼ି ଦେଇ ପାହାଡ଼ରୁ ବାହାରି ଜନବସତି ଅଞ୍ଚଳକୁ ପ୍ରବେଶ କରୁଛନ୍ତି । ଧାନଖଳାଗୁଡିକରେ ପଶି ଅମଳ ଧାନ ଖାଇବା ସହ ଧାନଗଦା ଓ ବାଡ଼ ବଗିଚା ନଷ୍ଟ କରୁଛନ୍ତି । ମଙ୍ଗଳବାର ରାତିରେ ମଳାଭଞ୍ଜା ଗ୍ରାମର ଅଶୋକ ପଣ୍ଡାଙ୍କ ୩୦ଭରଣ ଚାଷ ଜମିର ଧାନ ହାତୀପଲ ନଷ୍ଟ କରିଥିବା ଜଣାପଡ଼ିଛି । ଗୁରୁବାର ପୂର୍ବାହ୍ନରେ ଦିଗପହଣ୍ଡି ରେଞ୍ଜର ଏ. ମାଧବୀ ଲତା, ଏଏସଆଇ ସୀମାଞ୍ଚଳ ମିଶ୍ରଙ୍କ ନେତୃତ୍ୱରେ ପୋଲିସ ଓ ବନ କର୍ମଚାରୀମାନେ ହାତୀ ଘଉଡ଼ାଇବା କାର୍ଯ୍ୟ ଜାରି ରଖିଛନ୍ତି । ହାତୀଙ୍କ ଗତିବିଧି ସମ୍ପର୍କରେ ବନ କର୍ମଚାରୀମାନେ ଲୋକଙ୍କୁ ସତର୍କ ପାଇଁ ଡାକବାଜି ଯନ୍ତ୍ର ଯୋଗେ ପ୍ରଚାର ଚଳାଇଛନ୍ତି । କେତେକ ବ୍ୟକ୍ତି ହାତୀ ପାଖକୁ ଯାଇ ପଥର ଖଣ୍ଡ ଫୋପାଡ଼ିବାରୁ ହାତୀ ଉତ୍ତେଜିତ ହୋଇ ଗୋଡ଼ାଇଥିଲା । ଜଣେ ବ୍ୟକ୍ତିଙ୍କୁ ହାତୀ ଆକ୍ରମଣରୁ ଉଦ୍ଧାର କରିବାକୁ ଯାଇ ବନରକ୍ଷୀ ଜଣକ ଅଳ୍ପକେ ବର୍ତ୍ତି ଯାଇଛନ୍ତି। ହାତୀ ପଲଙ୍କୁ ଉତ୍ତେଜିତ ନ କରିବା ପାଇଁ ବନ ବିଭାଗ ପକ୍ଷରୁ ଗ୍ରାମବାସୀଙ୍କୁ ପରାମର୍ଶ ଦିଆଯାଇଛି । ପ୍ରାୟ ୮ମାସ ହେଲା ହାତୀପଲ ଚାଙ୍ଗୁଡ଼ିଦେଇ ପାହାଡ଼ରେ ରହୁଛନ୍ତି । ସେମାନଙ୍କୁ ଘଉଡ଼ାଇଲେ ମଧ୍ୟ ଲଖାରୀ ହାତୀ ଅଭୟାରଣ୍ୟକୁ ଯାଉ ନ ଥିବା ରେଞ୍ଜର ଜଣାଇଛନ୍ତି । ହାତୀଙ୍କ ଯୋଗୁ କ୍ଷୟକ୍ଷତି ଘଟିଥିବା ଧାନ ଫସଲ ସମ୍ପର୍କରେ ତଦନ୍ତ କରାଯାଇ କ୍ଷତିପୂରଣ ନିମନ୍ତେ ବିଭାଗୀୟ ଉଚ୍ଚ କର୍ତ୍ତୃପକ୍ଷଙ୍କୁ ସୁପାରିଶ କରାଯିବ ବୋଲି ରେଞ୍ଜର କହିଛନ୍ତି ।
